བསྒྲུབ་པས་བསྐུལ་བའི་རྫས་དག་ལ། གསང་སྔགས་གཟི་བརྗིད་ཀུན་ཞུགས་པ། དུས་ལས་འདས་པའི་ཉེས་པ་ཡིས། ཕལ་ཆེར་ཡོངས་སུ་སྤོང་བར་འགྱུར། མནན་པ་དག་ནི་
ཕྱི་ནས་ཡང་། གྲུབ་ཀྱི་བར་དུ་རུང་བར་འགྱུར། མནན་ཏེ་བཞག་པའི་རྫས་དག་ནི། ཅི་ལྟར་འདོད་པ་སྤྱད་པར་བྱ། གལ་ཏེ་གྲུབ་པའི་རྫས་དག་ནི། ནམ་ཡང་སྤྱད་པར་མ་བྱས་ན།
དེ་ལས་གཞན་པའི་དུས་མཚམས་ལ། བཟླས་པ་ཡང་བྱས་སྤྱད་པར་བྱ། མ་གྲུབ་པ་ཡི་རྫས་དག་ལ། ཆོ་ག་དེ་ཉིད་རབ་ཏུ་བསྒྲགས། དུས་ཚིགས་དུས་ཚིགས་དག་ལ་ཡང་།
བྱིན་བསྐྱེད་ལ་སོགས་ཆོ་གས་བསྒྲུབ། ལོ་གསུམ་གྱིས་ནི་གང་མ་གྲུབ། དེ་ནི་ནམས་ཀྱང་མི་འགྲུབ་བོ། མཆོག་ཏུ་གྱུར་པའི་རྫས་རྣམས་ལ། ཆོ་ག་འདི་ནི་ཡོངས་སུ་བསྒྲགས།
ཟླ་བ་དྲུག་གིས་འབྲིང་པོ་རྣམས། དངོས་གྲུབ་ཉེ་བར་འཐོབ་པར་འགྱུར། ཆུང་ངུ་རྣམས་ལ་དུས་དག་ནི། གང་ཡང་ངེས་པ་མེད་པར་བཤད། རི་མོ་ཡི་ནི་ལྷ་རྣམས་ལའང་། ཆོ་ག་
འདི་ཉིད་བཤད་པ་ཡིན། ཡོངས་སུ་གཟུང་བ་ལ་སོགས་པའི། ཆོ་གའང་དེ་ལས་གཞན་པའང་བྱ། རྫས་བསྒྲུབ་པའི་ཆོ་ག་རིམ་པར་ཕྱེ་བའོ། སེམས་ཅན་སྣང་དང་མི་སྣང་ལས།
གྲུབ་པའི་རྫས་མ་གྲུབ་པའི་ཚེ། གལ་ཏེ་ཕྲོགས་པར་གྱུར་ནས་ནི། དཀྱིལ་འཁོར་འདིར་ནི་བྲི་བར་བྱ། ཚེས་གྲངས་མི་དགོས་རྒྱུ་སྐར་མིན། སྨྱུང་བར་བྱ་བའང་མེད་པར་གསུངས།
མཆོག་ཏུ་ཁྲོ་བ་ལ་གནས་ཏེ། མོད་ལ་དུར་ཁྲོད་ཐལ་བ་ཡིས། གྲུ་གསུམ་ནུབ་ཏུ་སྒོ་གཏོད་པའི། དཀྱིལ་འཁོར་འདི་ནི་བྲི་བར་བྱ། དེ་ལྟར་བྲིས་ནས་ཕྱི་རོལ་བསྐོར། སྒྲུབ་པའི་
རིག་སྔགས་གཞག་པར་བྱ། དེ་ནས་ཤར་དུ་བཅོམ་ལྡན་འདས། ལེགས་པར་གྲུབ་བྱེད་ཅེས་བྱ་བ།